text: Sydjyske bilister glemmer selen
  18 marts 2015 kl. 20.05
  Bilister i det syd- og østjyske er særligt slemme til at glemme selen og tale håndholdt telefon under kørslen.
  Det viser resultatet af den kontrol, som Sydøstjyllands Politikreds har foretaget.
  Det var ikke kun Sydøstjyllands Politi, der kontrollerede ? overalt i landet var der kontrol i sidste uge.
  - Der blev arbejdet effektivt og målrettet over hele politikredsen, og af resultaterne kan vi faktisk se, at vi med de 299 forseelser er den politikreds, der har haft det højeste antal forseelser. På landsplan lå antallet af forseelser på 1852, fortæller Richardt Jakobsen, leder af hunde- og færdselsafdelingen i Sydøstjyllands Politi.
  76 bilister fik en bøde for manglende brug af sikkerhedssele på forsædet og 19 for manglende brug hos de yngste i bilen. 
  19 lastbilchauffører fik en bøde for ikke at bruge sikkerhedssele.
  Og 94 fik en bøde for at tale håndholdt mobiltelefon under kørslen.
  